Il-ħażin jaħrab għalkemm ħadd ma jiġri warajh; imma l-ġust qalbieni bħal iljun. Minħabba l-ħtija ta' pajjiż ħafna huma l-ħakkiema ; imma b'raġel dehni u għaref, il-pajjiż iżomm sħiħ fit-tul. Bniedem setgħan li jgħakkes il-fqar, bħax-xita bil-qliel li ma tagħtix ħobż. Dawk li jwarrbu l-Liġi jfaħħru l-ħażin, imma dawk li jħarsuha jeħduha kontrih. In-nies ħżiena ma jifhmux fil-ħaqq, imma dawk li jfittxu l-Mulej kollox jifhmu. Aħjar il-fqir li jgħix bla ħtija, mill-għani li jimxi bit-tagħwiġ. Min iħares il-Liġi hu tifel bil-għaqal, iżda min jagħmilha mal-wikkiela hu l-għajb ta' missieru. Min ikattar ġidu bl-imgħax u l-qligħ żejjed , ikun ifaddal għal dak li jħenn għall-foqra. Min isodd widnejh biex ma jismax il-Liġi, Alla wkoll jistmell it-talb tiegħu. Min idaħħal it-tajbin fi triq ħażina, jaqa' fil-ħofra li jkun ħaffer. Imma min hu bla ħtija jkollu wirt tajjeb. L-għani jaħseb li hu għaref, imma l-fqir bil-għaqal jagħrfu sewwa. Meta jirbħu l-ġusti, ikun hemm ferħ kbir; imma meta jitilgħu l-ħżiena, in-nies tinħeba. Min jaħbi ħtijietu ma jiksibx ġid, imma min jistqarrhom u jaqtagħhom jaqla' l-ħniena. Hieni l-bniedem li dejjem jibża' minn Alla! Imma min iwebbes qalbu jiġi fl-għali. Bħal iljun jgħajjat u ors bil-għatx, hu mexxej ħażin ta' poplu msejken. Mexxej nieqes minn moħħu jgħakkes dejjem aktar; imma min jobgħod il-qligħ ħażin jgħix għomor twil. Min xerred demm ħaddieħor, jiġri lejn il-qabar u ħadd ma jeħilsu. Min jimxi bis-sewwa jsalva, imma min jimxi bl-imgħawweġ jaqa' fil-ħofra. Min jaħdem ir-raba' tiegħu jiekol bix-xaba', imma min jingħata għall-frugħat jirkbu l-għaks. Bniedem onest ikollu barka bil-kotra, imma kastig ikollu min irid jistagħna malajr. Mhux sewwa tħares lejn l-uċuħ; għal loqma ħobż tagħmel il-ħażin. Min hu rgħib irid jistagħna f'qasir żmien, bla ma jaħseb li għad jilħqu l-għaks. Jekk twissi lil xi ħadd, fl-aħħar tirbaħ imħabbtu, aktar minn dak li jżiegħel bih bi kliemu. Min lil missieru u 'l ommu jisraq u jgħid mhux dnub, ikun qed jissieħeb mal-ħalliel. Min hu rgħib iġib il-ġlied, imma min jittama fil-Mulej jistagħna. Min jafda fih innifsu hu iblah, imma min jimxi fit-triq tal-għerf jimxi fis-sod. Min jagħti lill-fqir ma jkun jonqsu xejn, imma min jagħlaq għajnejh saħtiet ikollu. Meta jitilgħu l-ħżiena, in-nies tinħeba, imma meta jaqgħu, joktru t-tajbin.